## El Consell aprova la concessió de 7,7 milions d’euros per a fomentar la separació de residus i millorar les instal·lacions de gestió i tractament

*** El Ple ha aprovat tres convenis per al foment de la recollida separada de bioresidus, inversions en instal·lacions de gestió i campanyes de conscienciació
* La finalitat és el compliment dels objectius autonòmics, estatals i europeus en matèria de prevenció, valorització i correcta gestió de residus**

El Ple del Consell ha aprovat tres convenis de col·laboració entre la Generalitat i els consorcis i entitats responsables de la gestió de residus per al foment de la recollida separada de bioresidus, inversions en instal·lacions de gestió i campanyes de conscienciació i incentius per a la separació en origen, amb una dotació global de 7.753.000 euros.

La finalitat d’estos convenis és avançar en el compliment dels objectius autonòmics, estatals i europeus en matèria de prevenció, valorització i correcta gestió de residus, dins del marc de la transició cap a una economia circular.

En este sentit, els convenis responen al marc establit per una directiva europea que establix mesures per a reduir la quantitat de residus, reforçar la recollida separada, millorar les infraestructures i promoure hàbits responsables per a reduir l’impacte ambiental dels residus i optimitzar l’ús dels recursos.

D’una banda, el primer conveni està dirigit a campanyes de conscienciació i incentius per a la separació en origen, preveu un import de 3.010.000 euros, destinats a actuacions d’informació, sensibilització i sistemes d’incentiu que impulsen la correcta separació de residus des del punt d’origen.

Així mateix, el segon conveni aprovat, destinat al foment de la recollida separada de bioresidus, compta amb una dotació de 2.810.000 euros i permetrà als consorcis i entitats locals incentivar la separació adequada de la fracció orgànica, tant mitjançant sistemes dirigits a la ciutadania com mitjançant suports a les mateixes entitats locals responsables del servici.

Finalment, el tercer està orientat a dur a terme inversions en instal·lacions de gestió de residus i ascendix a 1.933.000 euros. La finalitat d’este conveni és finançar equipament, maquinària i infraestructures per a millorar la gestió consorciada, així com l’adequació o construcció d’instal·lacions de transferència, tractament, eliminació i ecoparcs.

Fecha: 18/11/2025